
Vă înaintăm, alăturat, Raportul asupra propunerii legislative privind construirea unor sedii pentru Primării, trimisă Comisiei noastre pentru dezbatere şi avizare în fond, cu adresa nr. Pl.x. 749 din 5 noiembrie 2007.
	VICEPRESEDINTE,

	SECRETAR,

	TRAIAN CONSTANTIN IGAŞ

	SEREŞ DENEŞ

RAPORT  

asupra propunerii legislative privind 
construirea unor sedii pentru Primării

Cu adresa nr.Pl.x.749 din 5 noiembrie 2007, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în procedură obişnuită şi avizării în fond, cu propunerea legislativă privind construirea unor sedii pentru Primării.


La întocmirea Raportului comisia a avut în vedere avizul favorabil al Consiliului Legislativ nr.650/24.05.2007, precum şi Punctul de vedere al Guvernului nr.1384/07.06.2007 prin care nu susţine adoptarea iniţiativei legislative.


Propunerea legislativă are ca obiect de reglementare construirea, în perioada 2008 – 2010, unor sedii pentru autorităţile administraţiei publice locale înfiinţate după anul 1989 şi care nu dispun de sedii sau funcţionează în sedii necorespunzătoare. Fondurile necesare pentru construirea sediilor se vor prevedea anual din bugetul statului, iar Guvernul va aloca anual, prin hotărâre, fondurile necesare edificării sediilor menţionate anterior.


Examinând propunerea legislativă, avizul Consiliului Legislativ, precum şi Punctul de vedere al Guvernului, Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea iniţiativei legislative întrucât iniţiatorii nu au avut în vedere faptul că, în România, clădirile în care îşi desfăşoară activitatea consiliile locale şi primăriile fac parte din domeniul public al comunelor/oraşelor/municipiilor, respectiv că executarea lucrărilor de construcţie/refacere/modernizare a unor astfel de imobile este un atribut al autorităţilor administraţiei publice locale.


Întrucât administraţia publică în unităţile administrativ-teritoriale se organizează şi funcţionează în temeiul principiului autonomiei locale, semnalăm că autorităţile administraţiei publice locale sunt singurele în măsură să decidă cu privire la necesitatea realizării unor investiţii de interes local de natura celor la care se face referire în iniţiativa legislativă, şi, respectiv să asigure condiţiile necesare pentru concretizarea unor asemenea măsuri/acţiuni.


Propunerea legislativă estre foarte generală, nu conţine date cu privire la numărul primăriilor care nu au sedii şi o evaluare a necesarului de fonduri, şi nici ordonatorul principal de credite prin bugetul căruia să se aloce fondurile de la bugetul de stat.



Pentru unităţile administrativ-teritoriale nou-înfiinţate, potrivit Legii nr.351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, pentru a deveni comună acestea trebuiau să aibă un set de dotări minime obligatorii, printre care se regăseşte şi sediul de primărie.



Propunerea legislativă face parte din categoria legilor ordinare.


La lucrările Comisiei din data de 11 decembrie 2007 au fost prezenţi 24 deputaţi din totalul de 27 membri ai Comisiei.


Raportul de respingere al comisiei a fost adoptat cu 16 voturi pentru şi 1 vot împotrivă.



Camera Deputaţilor este Cameră decizională.
	VICEPREŞEDINTE,

	SECRETAR,

	TRAIAN CONSTANTIN IGAŞ

	SEREŞ DENEŞ


Consilieri: Mona Georgeta Baban

arh. Victor Cristea

